
            ÚRAD  VLÁDY 

SLOVENSKEJ REPUBLIKY

      sekcia vládnej legislatívy
                                                                                                     Na rokovanie vlády SR

                                                                                                     Dňa 21. februára 2018
                                                                                                     K materiálu č. 6274/2018        
                                                                                                     K bodu č. 3                                                                                                                                                                                                                                                                                                                                                                                                                                                                                                                                                                                                                                                           
S  T  A  N  O V  I  S  K O
k návrhu nariadenia vlády Slovenskej republiky o jednotných pravidlách riadenia rezortných športových stredísk- nové znenie
  ________________________________________________________________________

I.
Návrh nariadenia vlády Slovenskej republiky o jednotných pravidlách riadenia rezortných športových stredísk predkladá na rokovanie vlády Slovenskej republiky ministerka školstva, vedy, výskumu a športu Slovenskej republiky Martina Lubyová na základe Plánu legislatívnych úloh vlády Slovenskej republiky.
II.
Keďže podľa zákona o športe „Vláda riadi a koordinuje ministerstvá pri plnení ich úloh v oblasti športovej reprezentácie v rezortných športových strediskách“, za tým účelom ustanoví nariadením vlády jednotné pravidlá pre zaraďovanie jednotlivých športov, pre ktoré zabezpečuje rezortné športové stredisko činnosti podľa § 3 písm. c) zákona o športe, vytvorenie zoznamu najvýkonnejších športovcov a spôsob určenia výkonnostných kritérií, zaraďovanie športovcov a športových odborníkov do rezortných športových stredísk a ich vyraďovanie.

Návrh nariadenia vlády bol prvýkrát predmetom medzirezortného pripomienkového konania od 8. decembra 2016 do 3. januára 2017. Následne boli vykonané úpravy po  konzultáciách s riaditeľmi stredísk (jednou zo zmien sú napríklad prísnejšie kritériá pre zaraďovanie športovcov do zoznamu najvýkonnejších športovcov v individuálnych športoch).

Materiál nemá vplyv na rozpočet verejnej správy, vplyv na podnikateľské prostredie, sociálne vplyvy, vplyvy na životné prostredie, na informatizáciu spoločnosti ani na služby verejnej správy pre občana.

Materiál nemá byť predmetom vnútrokomunitárneho pripomienkového konania.

Predkladaný návrh nariadenia vlády je podľa predkladateľa v súlade s Ústavou Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi Slovenskej republiky a právom Európskej únie, ako aj s nálezmi Ústavného súdu Slovenskej republiky.

III.
Legislatívna rada vlády Slovenskej republiky prerokovala predmetný návrh nariadenia vlády na svojom zasadnutí dňa 13. februára 2018 a odporučila predkladateľovi do návrhu zapracovať jej pripomienky a na rokovanie vlády Slovenskej republiky predložiť upravené nové znenie návrhu nariadenia vlády.

IV.
Sekcia vládnej legislatívy Úradu vlády Slovenskej republiky konštatuje, že                  v  upravenom znení návrhu nariadenia vlády Slovenskej republiky o jednotných pravidlách riadenia rezortných športových stredísk, sú zapracované pripomienky Legislatívnej rady vlády Slovenskej republiky (12 pripomienok) a odporúča vláde Slovenskej republiky upravený návrh nariadenia vlády schváliť v predloženom znení.

